LV Eiropas Savienības Oficiālais Vēstnesis L 108/24

KOMISIJAS REGULA (ES) 2016/637

(2016. gada 22. aprīlis),

ar ko attiecībā uz konkrētu aromatizējošo vielu svītrošanu no Savienības saraksta groza Eiropas Parlamenta un Padomes Regulas (EK) Nr. 1334/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu un 25. panta 3. punktu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 4. punktu,

tā kā:

(1) Regulas (EK) Nr. 1334/2008 I pielikumā noteikts Savienības saraksts ar aromatizētājiem un izejmateriāliem, kas apstiprināti izmantošanai pārtikā vai uz tās, un to izmantošanas nosacījumi.

(2) Aromatizējošo vielu saraksts tika pieņemts, kā arī iekļauts Regulas (EK) Nr. 1334/2008 I pielikuma A daļā ar Komisijas Īstenošanas regulu (ES) Nr. 872/2012 (3).

(3) Minēto sarakstu var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā, vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas.

(4) Aromatizētāju un izejmateriālu Savienības sarakstā iekļautas vairākas vielas, par kurām Eiropas Pārtikas nekaitīguma iestāde (“iestāde”) ir pieprasījusi papildu zinātniskos datus, kas jāsniedz, lai pabeigtu novērtēšanu pirms Regulas (EK) Nr. 1334/2008 I pielikuma A daļā noteiktajiem konkrētajiem termiņiem.

(5) Savienības sarakstā 2012. gada 31. decembris tika noteikts par termiņu pieprasīto papildu zinātnisko datu iesniegšanai saistībā ar šādām četrām pie FGE.19 2.2. ķīmisko vielu apakšgrupas piederošām vielām: 2,6,6-trimetil-1-cikloheksēn-1-karboksaldehīds (FL Nr. 05.121), mirtenilformiāts (FL Nr. 09.272), mirtenil-2-metilbutirāts (FL Nr. 09.899) un mirtenil-3-metilbutirāts (FL Nr. 09.900). Pieteikuma iesniedzējs minētos datus ir iesniedzis.

(6) Šajā ķīmisko vielu grupā ietilpst arī viela p-menta-1,8-diēn-7-āls (FL Nr. 05.117), kas tika izmantota kā grupas reprezentatīvā viela, un par to tika iesniegti toksiskuma dati.

(7) Iestāde ir novērtējusi iesniegtos datus un 2015. gada 24. jūnija zinātniskajā atzinumā (4) secinājusi, ka viela p-menta-1,8-diēn-7-āls (FL Nr. 05.117) ir genotoksiska in vivo, tādēļ tās lietošana par aromatizējošu vielu rada bažas par kaitīgumu. Ar Komisijas Regulu (ES) 2015/1760 (5) šī viela ir jau svītrota no Savienības saraksta.

(8) Minētajā atzinumā iestāde arī secinājusi, ka, tā kā p-menta-1,8-diēn-7-āls (FL Nr. 05.117) reprezentē [pārējās] šajā grupā ietilpstošās vielas, ir bažas par šādu vielu iespējamo kaitīgumu.

(9) Tādēļ 2,6,6-trimetil-1-cikloheksēn-1-karboksaldehīds (FL Nr. 05.121), mirtenilformiāts (FL Nr. 09.272), mirtenil-2-metilbutirāts (FL Nr. 09.899) un mirtenil-3-metilbutirāts (FL Nr. 09.900) būtu jāsvītro no Savienības saraksta.

(10) Ņemot vērā tehniskos apsvērumus, būtu jānosaka pārejas periodi attiecībā uz pārtiku, kurai pievienota viena no četrām minētajām aromatizējošajām vielām un kura laista tirgū vai nosūtīta no trešām valstīm uz Savienību pirms šīs regulas stāšanās spēkā.

(11) Tāpēc Regulas (EK) Nr. 1334/2008 I pielikuma A daļa būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.

2. pants

1. Pārtikas produktus, kam ir pievienota viena no šīs regulas pielikumā uzskaitītajām aromatizējošajām vielām, izņemot aromatizētāju maisījumus, un kas likumīgi tika laisti tirgū pirms šīs regulas stāšanās spēkā, drīkst tirgot līdz to minimālā derīguma termiņa beigām vai “izlietot līdz” datumam.

2. Savienībā importētus pārtikas produktus, kam ir pievienota viena no šīs regulas pielikumā uzskaitītajām aromatizējošajām vielām, izņemot aromatizētāju maisījumus, drīkst tirgot līdz to minimālā derīguma termiņa beigām vai “izlietot līdz” datumam, ja šādas pārtikas importētājs var pierādīt, ka pārtikas produkti no attiecīgās trešās valsts tika nosūtīti un bija ceļā uz Savienību pirms šīs regulas stāšanās spēkā dienas.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 22. aprīlī Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 34. lpp.

(2) OV L 354, 31.12.2008., 1. lpp.

(3) Komisijas 2012. gada 1. oktobra Īstenošanas regula (ES) Nr. 872/2012, ar ko pieņem Eiropas Parlamenta un Padomes Regulā (EK) Nr. 2232/96 paredzēto aromatizējošo vielu sarakstu, iekļauj to Eiropas Parlamenta un Padomes Regulas (EK) Nr. 1334/2008 I pielikumā un atceļ Komisijas Regulu (EK) Nr. 1565/2000 un Komisijas Lēmumu 1999/217/EK (OV L 267, 2.10.2012., 1. lpp.).

(4) Zinātniskais atzinums Nr. 208 par aromatizētāju grupas novērtēšanu, 1. redakcija (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 lpp. doi:10.2903/j.efsa.2015.4173. Pieejams tiešsaistē: www.efsa.europa.eu/efsajournal.

(5) Komisijas 2015. gada 1. oktobra Regula (ES) 2015/1760, ar ko attiecībā uz aromatizējošās vielas p-menta-1,8-diēn-7-āla svītrošanu no Savienības saraksta groza Eiropas Parlamenta un Padomes Regulas (EK) Nr. 1334/2008 I pielikumu (OV L 257, 2.10.2015., 27. lpp.).